स्टाफ से ईरान पर हमले की बात कही; हिलेरी क्लिंटन की प्राइवेट मेल्स का मजाक उड़ाया
US Former President Donald Trump Secret Files Case; Donald Trump Audio Released. अमेरिका के पूर्व राष्ट्रपति डोनाल्ड ट्रम्प का एक 2 मिनट ऑडियो सामने आया है। इसमें वो कुछ लोगों के साथ खुफिया फाइलों में मौजूद जानकारी शेयर करते नजर आ रहे हैं। ऑडियो में ट्रम्प ईरान पर हमले के प्लान के बारे में बात करते सुनाई दे रहे हैं
अमेरिका के पूर्व राष्ट्रपति डोनाल्ड ट्रम्प का एक 2 मिनट ऑडियो सामने आया है। इसमें वो कुछ लोगों के साथ खुफिया फाइलों में मौजूद जानकारी शेयर करते नजर आ रहे हैं। ऑडियो में ट्रम्प ईरान पर हमले के प्लान के बारे में बात करते सुनाई दे रहे हैं। वो बताते हैं कि ये पेंटागन यानी अमेरिका के रक्षा विभाग की फाइल्स हैं। इसके अलावा ऑडियो में ट्रम्प हिलेरी क्लिंटन की प्राइवेट ई-मेल्स का भी मजाक बनाते हैं।
न्यूयॉर्क टाइम्स के मुताबिक ये ऑडियो जुलाई 2021 का है जब वो अपने बेडमिन्स्टर रिजॉर्ट में एक इंटरव्यू दे रहे थे। इस दौरान वहां एक राइटर, एक पब्लिशर और 2 स्टाफ के लोग मौजूद थे। ऑडियो में ट्रम्प कहते हैं कि वो राष्ट्रपति रहते हुए इन फाइल्स को डी-क्लासिफाई कर सकते थे, लेकिन अब ये उनके हाथ में नहीं है। खुफिया फाइल्स घर ले जाने के मामले में ट्रम्प पर 37 क्रिमिनल चार्ज लगाए गए हैं। इनमें जासूसी ऐक्ट का उल्लंघन करने का भी चार्ज शामिल है।
ऑडियो रिकॉर्डिंग के आधार पर तय हुए आरोप
ट्रम्प के सीक्रेट फाइल्स केस में मियामी के कोर्टरूम में पेशी के दौरान भी इन ऑडियो रिकॉर्डिंग्स को सुना गया था। चार्जशीट में इस रिकॉर्डिंग के आधार पर कुछ आरोप तय किए गए हैं। वहीं इससे पहले फॉक्स मीडिया को दिए एक इंटरव्यू में ट्रम्प ने ऐसी कोई भी फाइल्स ले जाने की बात नकार दी थी।
मियामी कोर्ट में सुनवाई के बाद भी ट्रम्प ने सभी आरोपों को झूठा और राजनीति से प्रेरित बताया था। उन्होंने कहा था, 'मैंने सब कुछ सही किया लेकिन फिर भी उन्होंने मुझ पर क्रिमिनल चार्ज लगा दिए। मुझ पर जासूसी ऐक्ट के तहत आरोप तय किए गए हैं। इस ऐक्ट का इस्तेमाल जासूसों और देशद्रोहियों के खिलाफ होता है, न कि किसी पूर्व राष्ट्रपति के खिलाफ।'
ट्रम्प बोले- बाइडेन भ्रष्ट, उन्होंने मुझे फंसाया
बाइडेन पर हमला करते हुए ट्रम्प ने कहा था- आज अमेरिका के इतिहास में पहली बार ऐसा हुआ जब राष्ट्रपति ने अपनी ताकतों का इतना गलत इस्तेमाल किया। राष्ट्रपति की कुर्सी पर बैठे एक भ्रष्ट नेता ने झूठे आरोपों के आधार पर अपने सबसे बड़े प्रतिद्वंद्वी को गिरफ्तार करवाया, जबकि वो खुद और कई पूर्व राष्ट्रपति इस मामले में दोषी हैं।
ट्रम्प ने बाथरूम और बॉलरूम पर छिपाए थे डॉक्यूमेंट्स
BBC के मुताबिक, 49 पेज के आरोप पत्र में बताया गया है कि ट्रम्प ने ये डॉक्यूमेंट्स अपने बाथरूम, बॉलरूम, शॉवर की जगह पर, ऑफिस, स्टोर रूम और बेडरूम में छिपाए थे। प्रॉसिक्यूटर्स ने ये भी कहा कि FBI की जांच में बाधा डालने के लिए ट्रम्प ने अपने वकीलों को फाइलें छिपाने या नष्ट करने का आदेश दिया था।
ट्रम्प के पास थीं 21 टॉप सीक्रेट और 9 सीक्रेट फाइल्स
CNN के मुताबिक, आरोप पत्र में बताया गया है कि पिछले साल FBI ने ट्रम्प के पास से 337 सरकारी डॉक्यूमेंट्स बरामद किए थे। इनमें से 21 डॉक्यूमेंट्स पर टॉप सीक्रेट लिखा हुआ था। ये वो दस्तावेज होते हैं जिसमें सबसे संवेदनशील जानकारी रखी जाती है। सिर्फ सीमित लोगों की ही पहुंच होती है। इसमें गुप्त सोर्स से मिली जानकारी को सुरक्षित रखा जाता है।
इसके अलावा, 9 डॉक्यूमेंट्स पर सीक्रेट लिखा हुआ था। ये वो फाइल्स होती हैं, जिसके लीक होने पर राष्ट्रीय सुरक्षा को गंभीर खतरा पहुंचने की आशंका रहती है।
फाइल्स में थी प्लान ऑफ अटैक की डीटेल्स
2020 की एक फाइल में दूसरे देशों की परमाणु क्षमता के बारे में खुफिया जानकारी थी। ट्रम्प ने जो क्लासिफाइड फाइल्स छिपाई थीं उनमें अमेरिका के न्यूक्लियर प्रोग्राम्स और US और दूसरे देशों की रक्षा और हथियारों की क्षमता से जुड़ी डीटेल्स मौजूद थीं। इसके अलावा उन्होंने वो फाइल्स भी अपने पास रख ली थीं, जिसमें बताया गया था कि हमला होने पर अमेरिका उसका जवाब कैसा देगा और जंग के मैदान में US और उसके सहयोगियों की कमजोरी क्या है।